Sagatavoti atbilstoši

biedrības “Rīgas Stradiņa universitātes Absolventu asociācija”,

reģistrācijas Nr. 50008137521,

valdes 17.05.2022. sēdes lēmumam

**Filantropa Borisa Tetereva mērķstipendija   
RSU veselības aprūpes studiju programmu modernizācijai**

#### NOLIKUMS

## Vispārīgie noteikumi

* 1. Pieteikšanos Borisa un Ināras Teterevu fonda (turpmāk tekstā – BITF) Rīgas Stradiņa universitātes (turpmāk tekstā – RSU) veselības aprūpes studiju programmu modernizācijas mērķstipendijai (turpmāk tekstā – Mērķstipendija) konkursa kārtībā izsludina RSU Absolventu asociācija (turpmāk tekstā – RSU AA).
  2. Mērķstipendijas nolikums (turpmāk tekstā – Nolikums) ir publicēts RSU mājaslapā www.rsu.lv.
  3. Mērķstipendijas administrēšanu, kas ietver Mērķstipendijas izpildes uzraudzību, konkursa izsludināšanu un izmaksu, nodrošina RSU AA.
  4. Mērķstipendijas finansēšanas avots ir BITF līdzekļi, ko BITF pārskaita RSU AA šīs Mērķstipendijas izmaksai.

1. **Mērķstipendijas** **mērķis un raksturojums** 
   1. Mērķstipendijas aktualitāte un atbilstošu aktivitāšu iniciēšana balstās uz nepieciešamību nepārtraukti pilnveidot studiju procesa kvalitāti, nodrošinot tā atbilstību izglītības aktualitātēm kopumā un stiprinot augstākās izglītības institūcijas akadēmisko kapacitāti.
   2. Mērķstipendijas aktualitāte pamato izvirzīto mērķi – nodrošināt finansiālu atbalstu mērķaktivitātēm studiju procesa pilnveidei veselības aprūpes studiju programmās.
   3. Mērķstipendijas nolūks ir sekmēt jaunu inovatīvu studiju kursu izstrādi, kā arī inovatīvu mācīšanās un mācīšanas risinājumu integrēšanu esošos studiju kursos.
   4. Mērķstipendijas ietvaros plānotie uzdevumi īstenojami individuāli vai jaunajam docētājam sadarbojoties ar pieredzējušu docētāju (mentoru).
   5. Docētājs, kas strādā individuāli, un jaunais docētājs, kas strādā kopā ar pieredzējušu docētāju (mentoru), līdzvērtīgi ir atbildīgi gan par procesa norisi, gan par kvalitāti, un viņu pienākums ir rakstiski ziņot Mērķstipendijas administratoram, ja izstrādes ietvaros tiek konstatēta neatbilstība noteiktajām prasībām.
2. **Mērķstipendijas izmaksas laikposms**

3.1. Mērķstipendijas konkursa izsludināšana un Mērķstipendijas izmaksa notiek vienu reizi katra RSU akadēmiskā gada semestrī. Saskaņā ar RSU akadēmiskā gada kalendāru akadēmiskajā gadā ir divi semestri: rudens semestris, kas ilgst no septembra līdz februārim (pieci mēneši), un pavasara semestris, kas ilgst no februāra līdz jūlijam (pieci mēneši). Mērķstipendiju paredzēts izmaksāt par četru mēnešu laikposmu attiecīgajā akadēmiskajā semestrī.

3.2. Mērķstipendijas izmaksas regularitāte un kopējais termiņš ir atkarīgi no Mērķstipendijas izmaksai BITF piešķirto līdzekļu apjoma. Ja ir pieejami līdzekļi, konkursu var izsludināt atkārtoti katru RSU akadēmisko gadu.

1. **Mērķstipendijas rezultatīvie rādītāji un to vērtēšanas kritēriji**
   1. Rezultatīvie rādītāji – jauna studiju kursa saturs e-studiju vidē, detalizēts esošā studiju kursa izmaiņu īstenošanas plāns un izstrādāti to īstenošanai nepieciešamie studiju materiāli un resursi, studiju kursa demonstrācija e-studiju vidē.
   2. Vērtēšanas kritēriji – izpildīts individuālajā īstenošanas plānā paredzētais, saņemts pozitīvs Mērķstipendijas komisijas (turpmāk tekstā – Komisija) un e-studiju speciālista atzinums un iestrādāti norādītie labojumi.
2. **Prasības Mērķstipendijas pretendentiem**
   1. Prasības individuālajai darbībai:
      1. Doktora zinātniskais grāds, īstenota zinātniskā darbība (autors vai līdzautors vismaz divām starptautiski recenzētām publikācijām trīs gadu laikā); studentu atsauksmes no studiju kursa novērtējuma anketām (turpmāk tekstā – SKNA kopsavilkums), ja ir pedagoģiskā darba pieredze;
      2. Individuālais īstenošanas plāns (norādīti konkrēti un izmērāmi sasniedzamie rezultāti), individuālā īstenošanas plāna saskaņojums ar studiju programmas direktoru(iem) un struktūrvienības vadītāju;

5.2. Prasības sadarbībai ar mentoru:

5.2.1. Jaunajam docētājam – doktora zinātniskais grāds / zinātniskā grāda pretendents / doktorants / maģistra grāds / otrā līmeņa profesionālā augstākā izglītība, īstenota zinātniskā darbība (autors vai līdzautors publikācijām), studentu atsauksmes (SKNA kopsavilkums), ja ir pedagoģiskā darba pieredze, individuālā īstenošanas plāna saskaņojums ar studiju programmas direktoru(iem) un struktūrvienības vadītāju;

5.2.2. Pieredzējušajam docētājam (mentoram) – doktora zinātniskais grāds, ne mazāk kā piecu gadu darba pieredze nozarē, studentu atsauksmes (SKNA kopsavilkums), zinātniskā darbība (autors vai līdzautors vismaz divām starptautiski recenzētām publikācijām trīs gadu laikā).

5.3. Pamatstudiju programmu modernizēšanai nepieciešams maģistra grāds vai otrā līmeņa profesionālā augstākā izglītība; maģistrantūras, doktorantūras studiju programmu un rezidentūras modernizēšanai nepieciešams doktora grāds.

1. **Pieteikumu vērtēšanas kritēriji**
   1. Pretendenta atbilstība Nolikumā norādītajām prasībām.
   2. Pieteikuma pamatojuma racionalitāte, novitāte, starpdisciplinaritāte, ieguldījuma ietekme uz studiju procesa pilnveidi, izmaksu efektivitāte un ilgtspēja nozarē.
   3. Īstenošanas plāna aktivitāšu pamatojums un apjoma atbilstība.
   4. Par priekšrocību tiks uzskatīta pretendenta gatavība saistīt savu profesionālo darbību ar RSU pēc Mērķstipendijas aktivitāšu sekmīgas īstenošanas.
2. **Pieteikšanās un Mērķstipendijas piešķiršanas kārtība**
   1. Pieteikšanās kārtība – pretendenti iesniedz Mērķstipendijas administratoram šādus dokumentus:
      1. aizpildītu pieteikuma veidlapu;
      2. pretendenta CV (*Europass* formā) ar pēdējo trīs gadu publikāciju sarakstu;
      3. SKNA kopsavilkumu;
      4. studiju programmas direktora(u) un struktūrvienības vadītāja rakstisku saskaņojumu pretendēšanai uz Mērķstipendiju.
   2. Piešķiršanas kārtība:
      1. Komisija izvērtē pretendentu pieteikumu atbilstību konkursa prasībām un organizē pārrunas ar pretendentiem. Atbilstoši vērtēšanas kritērijiem 15 (piecpadsmit) darba dienu laikā pēc pieteikumu iesniegšanas termiņa beigām Komisija veic pretendentu atlasi;
      2. Komisija ir lemttiesīga, ja tās sēdē piedalās ne mazāk kā trīs Komisijas locekļi, no kuriem viens ir Komisijas priekšsēdētājs vai priekšsēdētāja vietnieks. Lēmumus pieņem ar balsu vairākumu. Ja balsu skaits balsojumā ir identisks, izšķirošā ir Komisijas priekšsēdētāja balss. Komisija ir tiesīga noteikt Mērķstipendiju piešķiršanas skaita limitu atbilstoši aktivitāšu īstenošanai piešķirtajam finansējumam;
      3. Stipendiju fonda komisiju sasauc RSU AA;
      4. Komisijas sastāvs: RSU studiju prorektors (Komisijas priekšsēdētājs), divi Komisijas izvēlēti nozares eksperti, divi RSU AA pārstāvji (viens no viņiem – Mērķstipendijas administrators), divi RSU Pedagoģiskās izaugsmes centra (turpmāk tekstā – RSU PIC) pārstāvji. Komisijas priekšsēdētājs ieceļ kādu no RSU PIC pārstāvjiem priekšsēdētāja vietnieka amatā un nepieciešamības gadījumā ir tiesīgs pieaicināt Komisijas darbā papildu ekspertus un BITF pārstāvi;
      5. Komisijas locekļi dalībai sēdēs ir tiesīgi savā vietā deleģēt pārstāvjus, kuriem tiek piešķirtas līdzvērtīgas balsstiesības.
3. **Mērķstipendijas izmaksu apjoms un kārtība**

Mērķstipendija tiek izmaksāta vienreizējā maksājumā 2600,00 EUR (divi tūkstoši seši simti eiro, nulle centi) individuālajai darbībai un 1600,00 EUR (viens tūkstotis seši simti eiro, nulle centi) jaunā un pieredzējušā docētāja (mentora) sadarbībai.

1. **Pretendentu saistības un atbildība**
   1. Pretendents ir atbildīgs par Mērķstipendijas saņemšanai sniegtās informācijas patiesumu un atbilstību šajā Nolikumā minētajām prasībām.
   2. Ja pretendents Mērķstipendijas saņemšanas laikā zaudē tiesības saņemt Mērķstipendiju un vairs neatbilst Nolikumā izvirzītajām prasībām, viņam ir pienākums par to ziņot Mērķstipendijas administratoram, un šī pretendenta dalība tiek pārtraukta.
   3. Pretendents, iesniedzot pieteikumu Mērķstipendijas saņemšanai, uzņemas atbildību par Nolikumā izvirzīto prasību ievērošanu.
   4. Mērķstipendijas piešķiršana pretendentam var tikt atcelta, ja pēc lēmuma pieņemšanas par Mērķstipendijas piešķiršanu tiek konstatēta pretendenta vai rezultatīvo rādītāju neatbilstība Nolikumam.
   5. Ja tiek konstatēts, ka Mērķstipendijas piešķiršanu ietekmējusi nepatiesas vai Nolikumam neatbilstošas informācijas sniegšana, pretendentam ir pienākums jau izmaksāto Mērķstipendiju atmaksāt.
2. **Noslēguma noteikumi**

RSU AA un RSU PIC organizē Mērķstipendijas publicitāti un atsauces uz BITF ietveršanu izstrādātajos iespiestajos un elektroniskajos materiālos.

Rīgā, 2022. gada 17. maijā

Biedrības “Rīgas Stradiņa universitātes Absolventu asociācija”  
valdes priekšsēdētājs Dins Šmits

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

/paraksts/